钦定古今图书集成/明伦汇编/官常典/第783卷 > 李元素
## 钦定古今图书集成/明伦汇编/官常典/第783卷 > 李元素

按《唐书》本传：“元素，字太朴，邢国公密裔孙，仕为御史。
东都留守杜亚恶大将令狐运，会盗劫输绢于洛北，
运适与其下畋近郊，亚疑而讯之，幕府穆员、张弘靖
按鞫无状，亚怒，更以爱将武金掠服之，死者甚众。亚
请斥运丑土，诏监察御史杨宁覆验，事皆不仇。亚怒，
劾宁罔上。宁扺罪，又自以不失盗为功，因必其怒，傅
致而周内之，若不可翻者。”德宗信不疑，宰相难之，诏
元素与刑部员外郎崔从质、大理司直卢士瞻驰按。
亚迎以狱告，元素徐察其冤，悉纵所囚以还。亚大惊，
复劾元素失有罪。比元素还，帝已怒，奏狱未毕，帝曰：
“出。”元素曰：“臣言有所未尽。”帝曰：“第去。”元素曰：“臣以御
史按狱，知冤不得尽辞，是无容复见陛下。”帝意解，即
道运冤状。帝感寤曰：“非卿孰能辨之？”然运犹以擅捕
人得罪，流归州，死于贬武金流建州。后岁馀，齐抗得
真盗，繇是天下重之。迁给事中。后美官阙，咸冀元素
得其处。会郑滑节度使卢群卒，拜元素检校工部尚
书，节度其军，治有异绩。元和初，召为御史大夫。大夫
自贞元后难其人不补，而元素以夙望召拜，中外企
听风采。既而一不建为，容容持禄，内望作宰相，久之
不见用，则谢宾客曰：“无以官散外我。”见属吏辄先拜。
人人失望。李锜反，拜浙西节度使，数月还为国子祭
酒，进户部尚书、判度支。元素少孤，奉长姊谨悌，及没，
悲哽成疾，因辞职屏居。其妻，石泉公王方庆之孙，前
妻子皆不肖，而元素溺姬，侍王不见答。元素久疾，益
昏惑，遂出之。王诉诸朝，诏免元素官，且令畀王赀五
百万。卒，赠陕州大都督。